Seksuelle overgrep mot barn har en høy strafferamme, men ikke alle overgrep tas like alvorlig av norsk politi. Selv når en gjerningsmann innrømmer overgrep, blir anmeldelse etter anmeldelse henlagt uten videre etterforskning. Da er det viktig at noen løfter saken fram i offentligheten og avdekker politiets håndtering.

**SKUP-diplom for 2009 tildeles Cathrine Fossum, TV2,**

**for prosjektet ”Pastorens hemmelighet”.**

Juryens begrunnelse:

Gjennom en gripende tv-dokumentar formidler journalisten historien om gategutten Paulo fra Brasil som ble adoptert av en norsk pastor og hans brasilianske kone. Det som skulle være en trygg redning, ble i stedet et mareritt av seksuelle overgrep for Paulo og andre av hans ni adopterte søsken.

Senere flytter familien til Norge der overgriperen fortsetter arbeidet som pastor.

Overgrepene blir omsider anmeldt til politiet, men saken blir henlagt uten at ofre blir kontaktet og avhørt. Det foretas ingen undersøkelser i Brasil, der overgrepene skal ha funnet sted. Politiet legger vekk også andre, tilsvarende anklager mot pastoren etter utelukkende å ha snakket med pastoren selv.

Journalisten opptrer seriøst og velreflektert, og hun evner å komme i god kontakt og dialog med sine kilder. Pastoren innrømmer flere overgrep overfor journalisten, men ønsker ikke å fortelle om det åpent. Valget om å bruke skjult kamera for å dokumentere innrømmelsene, er grundig vurdert og redegjort for, i likhet med andre etiske utfordringer.

Journalisten viser også hvordan frikirkelige menigheter selv etter at de er kjent med overgrepene, lar pastoren få fortsette sitt menighetsarbeid.

Gjennom oppfølgende nyhetsinnslag blir politiet stilt ytterligere til veggs for sin manglende etterforskning. Journalistens pågående arbeid fører til innrømmelser fra politiet som gjenopptar etterforskningen av pastoren. Også andre overgrepssaker som er lagt bort, blir tatt fram igjen.

Juryen gratulerer Cathrine Fossum med SKUP-diplom for 2009.